作者:高適
標題:同呂員外酬田著作幕門軍西宿盤山秋夜作
內容:磧路天早秋，邊城夜應永。遙傳戎旅作，已報關山冷。上將頓盤阪，諸軍遍泉井。綢繆閫外書，慷慨幕中請。能使勳業高，動令氛霧屏。遠途能自致，短步終難騁。羽翮時一看，窮愁始三省。人生感然諾，何啻若形影。白髮知苦心，陽春見佳境。星河連塞絡，刁鬥兼山靜。憶君霜露時，使我空引領。